रायपुर 12 जुलाई 2018। प्रदेश में 23537 पद चिकित्सकों के ख़ाली पड़े हैं वहीं विशेषज्ञ चिकित्सक के 88 प्रतिशत पद ख़ाली है. और इस पर गहरी चिंता व्यक्त करते हुये प्रदेश कांग्रेस के प्रवक्ता शैलेश नितिन त्रिवेदी ने कहा है कि डॉक्टरों के अधिकांश पद रिक्त लेकिन सरकार का कोई सरोकार नहीं है। छत्तीसगढ़ में डॉक्टरों की कमी बड़ी समस्या है। विश्व स्वास्थ्य संगठन के मानक के अनुसार छत्तीसगढ़ में सेटअप से 15 गुना ज्यादा डॉक्टरों की जरूरत है। यहां चाहिये 25600 डॉक्टर लेकिन फिलहाल 1873 का ही सेटअप स्वीकृत है। इसमें भी 410 पद खाली है। छत्तीसगढ़ के दो करोड़ 56 लाख की आबादी के लिये यहां अभी 1463 डॉक्टर ही मौजूद है। अभी प्रदेश में 6 सरकारी और तीन निजी मेडिकल कालेज है। जवाहरलाल नेहरू चिकित्सा महाविद्यालय रायपुर समेत 6 मेडिकल कालेजों में हर साल 650 और तीन निजी मेडिकल कालेज चंदूलाल, शंकराचार्य और रिम्स मेडिकल कालेज से 450 छात्र एमबीबीएस की पढ़ाई पूरी करते है। इस वर्ष सरकार की लापरवाही के चलते प्रदेश की 450 मेडिकल सीटों का प्रवेश वर्ष शून्य कर दिया गया।